VANTAAN KIHLAKUNNANVIRASTON
SYYTTÄJÄOSASTO	p.K.vvvv

Oikeusministeriö
PL 25
00023  valtioneuvosto

Viite:		Oikeusministeriön lausuntopyyntö 15.1.2004 (32/41/2002)

Asia:	
	Vantaan kihlakunnanviraston syyttäjäosaston lausunto mietintöön laittoman maahantulon ja maassa oleskelun järjestämisestä ja lapsipornografiaa koskevasta osasta

Lausuntoa on pyydetty rangaistussäännöksistä, jotka koskevan laitonta maahan tuloa ja maassa oleskelun järjestämistä sekä lapsipornografiaa. Työryhmä ehdottaa kahta uutta rangaistussäännöstä (törkeä laittoman maahantulon järjestäminen ja törkeä sukupuolisiveellisyyttä loukkaavan lasta esittävän kuvan levittäminen) sekä tarkennuksia voimassaolevaan lainsäädäntöön. Työryhmän ehdotuksen ensijaisena säädöstaustana on Suomea sitovat kansainväliset velvoitteet ja siten niiden mukauttaminen suomalaiseen lainsäädäntöön ja rikosoikeuteen. Mietinnössä työryhmän kannat ovat ymmärrettävästi perustellut ja niihin perustuvat säädösehdotukset ovat selkeitä.

Valtiorajarikosta koskevat muutokset

Vaikka Suomessa ei tällä hetkellä olekaan tyypillisintä, että laiton maahanmuuttaja olisi myös ihmiskaupan kohde, on erittäin tärkeää varautua näitä tilanteita varten. Tämän vuoksi valtiorajarikokseen otettava syytevapautta koskevan säännöksen laajentaminen ihmiskaupan kohteeksi joutuneeseen henkilöön on  kansainvälisesti katsoen johdonmukaista ja järkevää. Ihmiskauppa on jatkuvasti laajenevaa kansainvälistä toimintaa, jolta ei voi ummistaa silmiään myöskään Suomessa. 

Laittoman maahantulon järjestämistä koskevat muutokset 

Tähän säännökseen lisätty kautta kulkua koskeva selventävä säännös on erityisesti Suomen kohdalla erittäin tärkeä ja kannatettava muutos. Tämä siksi, koska käytännössä juuri Suomen läpi johonkin toiseen maahan tapahtuva laiton maahantulon järjestäminen on ollut yleistä ja siihen puuttuminen tehokkaasti ilman uutta säännöksen tarkkaa sanamuotoa on ollut vaikeaa. Vaikka Suomi ei olekaan varsinaisen ihmiskaupan päämäärämaa, on Suomi tällä tavalla läpikulkumaana ollut osa kansainvälistä ihmiskauppaa ja siihen puuttuminen edellyttää kaikkien mahdollisten keinojen käyttämistä. Tärkeää on myös Suomen viranomaisten toimisen kannalta, ettei heidän edelleenkään edellytetä tarkistavan muita kuin Suomeen tuloon liittyvät asiakirjat. 

Törkeä laittoman maahantulon järjestämistä koskeva uusi säädös

Uuden törkeän rikoksen säätäminen laitonta maahantuloa koskien liittyy Suomea velvoittaviin kansainvälisiin säännöksiin. Tärkeää on kuitenkin, että säännös on jätetty varsin suppeaksi käsittämään vain rikoksen kohteena olevien henkilöiden hengen vaarantamisen ja järjestäytyneen rikollisuuden, jotka juuri korostavat kyseisen rikoksen törkeyttä. Kirjoitustapa aiheuttanee kuitenkin käytännössä konkurenssiongelmia, jotka olisi syytä ottaa säännöksen valmisteluvaiheessa huomioon selvinä kannanottoina. Rangaistusasteikon valinnassa on johdonmukaisesti otettu huomioon kansallinen törkeiden rikosten yleisesti käytössä oleva rangaistusasteikko. 

Sukupuolisiveellisyttä loukkaavan kuvan levittämistä koskevat muutokset

Tämän säädöksen tärkein muutos ovat lapsen määritelmä. Voimassaolevan säännöksen kiinteästi säätelemätön ikäraja on ollut liian tulkinnanvarainen ja aiheuttanut käytännössä liiallisia tapauskohtaisia vaihteluita. Kiinteän ikärajan määrittäminen 18 vuoteen tekee teosta selkeärajaisemman ja täydentää Suomen rikosoikeuden seksuaalirikosten ikärajamäärityksiä. Tärkeää on myös, ettei kyseistä ikää tarvitse selvittää, vaan ikärajamääritys voi perustua myös objektiivisesti selvitettäviin seikkoihin. Tälläkään säätelyllä ei tietenkään täysin päästä pois rajatapauksiin liittyvistä ongelmista.

Myöskin  levittämistarkoituksen poistuminen valmistamisen ja maahantuonnin  rangaistavuuden edellytyksistä antaa paremman mahdollisuudet puuttua sukupuolisiveellisyyttä loukkaaviin kuvien liittyviin rikoksiin. Tällä muutoksella saadaan mitä ilmeisemmin useimpia tekijöitä syytteeseen, koska näytön kohdalla ei tarvitsisi tuhlata aikaa levittämistarkoituksen osoittamiseen. Kyseisen seikan osoittaminen on monesti muodostunut esteeksi kiinnijäämisen tapahduttua valmistamisen ollessa kesken tai rajalla. 

Kaikkeen Suomeen tulevaan materiaalin puuttumisen varmistamiseksi on myös erittäin tärkeää, että pystytään puuttumaan Suomen kautta muuhun maahan kuljetettavaan materiaaliin. Tämä on myös kansainvälisen levittämisen estämiseksi välttämätöntä. Samoin yrityksen määrittäminen rangaistavaksi on sekä kansainvälisten että kansallisen säännösten yhdenmukaisuuden vuoksi oikein. 

Törkeä sukupuolisiveellisyyttä loukkaavan lasta esittävän kuvan levittämistä koskeva uusi säädös

Kansainväliset velvoitteet edellyttävät tämän törkeän rangaistussäännöksen säätämistä Suomen rikosoikeuteen. Työryhmä on yksityiskohtaisesti perustellut säätämisen syyt. Kvalifiointi on aiheellisesti kohdistettu vain lapseen kohdistettuihin rikoksiin. 

Sukupuolisiveellisyyttä loukkaavan lasta esittävän kuvan hallussapitoa koskevat muutokset

Käytännössä on ollut todettavissa, että kyseisen rikoksen alhainen rangaistusmaksimi on käräjäoikeudessa johtanut hyvin alhaisiin sakkorangaistuksiin, vaikka tekoa sinänsä ei voida pitää vähäisenä. Sen vuoksi yleisen estävyyden ja myös luovuttamiseen liittyvien seikkojen vuoksi rangaistusmaksiminen nostaminen on kannatettava toimi. 

Pakkokeinolakia koskevat muutokset

Telekuuntelun edellytyksiin on tyhjentävästi määritelty rikokset, joiden tutkinnassa voidaan käyttää telekuuntelua. Kyseiseen lainkohtaan on määritelty vain erittäin törkeitä rikoksia, joita myös nyt siihen lisättäväksi esitetyt rikokset ( törkeä laittoman maahantulon järjestäminen ja törkeä sukupuolisiveellistyyttä loukkaavan lasta esittävän kuvan levittäminen) ovat. Näihin rikoksiin liittyy lisäksi  kansainvälisen rikollisuuden aspekti. Tästä syystä eriävässä mielipiteessä esitetty kanta, ettei törkeä laittoman maahantulon järjestäminen edellyttäisi telekuuntelun mahdollisuuksia tuntuu perusteettomalta. Kaikkien mahdollisuuksien takaaminen tällaisten rikokset tutkimiseen on Suomen velvollisuus. Telekuuntelun käyttöä on tällaisiesä törkeässä kansainvälisen rikollisuuden lajissa katsottava muustakin kuin Suomen suunnasta. Telekuuntelumahdollisuuden poistaminen estäisi mm. oikeusavun antamisen toiselle valtiolle telekuuntelun osalta kyseisessä rikoksessa. Koska lainsäädäntövaiheessa ei ole myöskään mitenkään mahdollista varmistaa, mitä tutkintakeinoja kulloinkin tarvitaan, pakkokeinojen kohdentaminen eriävässä mielipiteessä esitettävällä tavalla jo lainsäädäntövaiheessa ei ole mahdollista. 

Leena Hurmala
kihlakunnansyyttäjä, Vantaan kihlakunnanviraston syyttäjäosaston puolesta

_______________________________________________________________________________
	
	+ Kielotie 21, PL 98	( Puh (09) 873 01
	     01301  VANTAA	     Fax (09) 873 0290